Twee wat bakkie stoot, sterf in botsingFoto: ER24 Twee mans is Sondagaand dood nadat hulle deur ŉ motor getref is onderwyl hulle ŉ bakkie op die N12/R21-vertakking in Boksburg gestoot het. Russel Meiring, woordvoerder van ER24, het gesê met paramedici se aankoms het die bakkie in die noodbaan gestaan en ŉ motor aan die regterkant van die hoofweg. “Die liggame van twee mans is op die hoofweg gevind.” Volgens Meiring het een van die mans reeds aan sy beserings beswyk en is op die toneel dood verklaar. “Die tweede man het ernstige beserings opgedoen. Sy lewenstekens het vinnig verswak. Paramedici kon egter nie daarin slaag om die man by te bring nie en hy is later op die toneel dood verklaar.” Meiring het gesê ŉ derde man het ook ernstige beserings opgedoen en was in ŉ kritieke toestand. “Hy is op die toneel behandel voor hy na ŉ nabygeleë hospitaal geneem is vir verdere mediese sorg.” Volgens Meiring was die twee oorledenes glo besig om hul bakkie van die vinnige baan na die ander kant van die hoofweg te stoot toe die motor die bakkie van agter getref het. Die voorval word ondersoek.